**ΦΥΛΛΟ ΕΡΓΑΣΙΑΣ**

ΟΜΑΔΑ Β

**1η ΔΡΑΣΤΗΡΙΟΤΗΤΑ**

Παρακολουθήστε τα επιλεγμένα αποσπάσματα της ταινίας «Καλά Χριστούγεννα» που μας μεταφέρει για πρώτη φορά στην οθόνη το συγκλονιστικό περιστατικό που έλαβε χώρα στις Φλαμανδικές πεδιάδες, πέντε μήνες μετά το ξέσπασμα του Α΄ Παγκοσμίου Πολέμου, και συγκεκριμένα την παραμονή των Χριστουγέννων και την ημέρα Χριστουγέννων του έτους 1914, όπου Γάλλοι, Γερμανοί και Σκωτσέζοι στρατιώτες ξέχασαν για λίγο ότι ανήκουν σε εχθρικά στρατόπεδα και ενώθηκαν κάτω από τους ύμνους των Χριστουγέννων.Εναλλακτικά μπορείτε να παρακολουθήσετε τα αποσπάσματα στο youtube με αγγλικούς υπότιτλους <https://www.youtube.com/watch?v=q2RnQXpOZWM> , <https://www.youtube.com/watch?v=RSqlPfZAJG4>

**2η ΔΡΑΣΤΗΡΙΟΤΗΤΑ**

**Ερωτήσεις παρατήρησης-κατανόησης**

* Στο πρώτο απόσπασμα ο σκηνοθέτης αναφέρεται στην κήρυξη του πολέμου. Ποιες είναι οι αντιδράσεις των πρωταγωνιστών; Με ποιον τρόπο η κινηματογραφική κάμερα κάνει σαφείς τις αντιδράσεις τους; Ποια πιστεύετε ότι είναι η πρόθεση του σκηνοθέτη; ( μην ξεχνάτε ότι η ταινία είναι γαλλογερμανική παραγωγή)
* Σε μια κινηματογραφική ταινία οι εικόνες από μόνες τους διαθέτουν τη δύναμη να αφηγηθούν από μόνες τους μέρος της ιστορίας, χωρίς τη συνδρομή του λόγου . Να αναφέρετε μια τέτοια σκηνή.
* Ποιος είναι ο ρόλος της μουσικής στο δεύτερο απόσπασμα;

**3η ΔΡΑΣΤΗΡΙΟΤΗΤΑ**

**Ερωτήσεις ανάλυσης –κριτικής σύγκρισης**

* Αφού διαβάσετε το παρακάτω λογοτεχνικό απόσπασμα να το συγκρίνετε με το δεύτερο απόσπασμα της ταινίας ως προς τα εκφραστικά μέσα , ως προς την προθετικότητα των δημιουργών και ως προς τα συναισθήματα που σας δημιουργούν και τα δύο καλλιτεχνικά είδη.

***Στρ. Μυριβήλης, «Η ζωή εν τάφω» (απόσπασμα)***

*Είναι και μια μέρα χαρούμενη μέσα στις άσκημες μέρες της πορείας. Μια μέρα  
γαλάζια και κόκκινη, με ανοιξιάτικον ουρανό, γεμάτη μαβιά μάτια, κόκκινα  
αγριολούλουδα και αργά μελαγχολικά τραγούδια.*

*Ήταν ένας λόφος άλικος από τις παπαρούνες. Ξεκουραζόταν ένα Ρούσικο  
Σύνταγμα, που τραβούσε κι αυτό για το μέτωπο. Εκεί μας σταματήσανε κι εμάς. Είχε νερό μπόλικο και πρασινάδα εκεί δίπλα. Στήσαμε πυραμίδες τα όπλα και φάγαμε κοντά τους. Μας σίμωσαν κάτι μεγαλόσωμα παλικάρια με τριανταφυλλιά μάγουλα, με χοντρές μπότες και μπλούζες παιδιάτικες δίχως κουμπιά. Τα πηλίκιά τους είχαν κεραμίδι στενούτσικο.*

*— Γκίρτς;*

*— Γκίρτς.*

*— Κριστιάν;*

*— Κριστιάν.*

*— Ορτοντόξ;*

*— Ορτοντόξ.*

*Μας δεχτήκανε με χαρές σχεδόν παιδιάτικες. Γελούσανε, και μεις γελούσαμε, μας  
χάριζαν κονσέρβες, σουγιάδες. Με τα μεγάλα τους χέρια μάς χτυπούσανε στην πλάτη.  
Τραβούσανε και μας δείχναν από την τραχηλιά τους χρυσά, σιντεφένια σταυρουδάκια και φυλαχτάρια κρεμασμένα με αλυσιδίτσες. Σταυροκοπιόντανε με τον ορθόδοξο τρόπο.*

*- Κριστιάν! Κριστιάν!*

*Φάγαμε μαζί, κουβεντιάσαμε ώρες δίχως να καταλαβαίνει γρι ο ένας απ' τη  
γλώσσα τ' αλλουνού. Όμως συνεννοηθήκαμε περίφημα. Η αγάπη κ’ η όχτρα έχουνε  
διεθνή γλώσσα.*

*Βρήκα κι ένα νεώτατον αξιωματικό, λεπτοκαμωμένο σαν κορίτσι, με μεγάλα  
γυαλιά και γελαζούμενα χείλη, που θυμόταν απ' το σκολειό του μερικά αρχαία, τσάτρα-πάτρα. Τα μαλλιά του ήταν ξανθά σαν του καλαμποκιού, είχε κ’ ένα χρυσό μουστακάκι.*

*- Ημείς ρούσιαν λίαν Έλληνες αγαπώμεθαν! Οδησσόν λίαν Έλληνες! Λίαν!*

*Πήρε ύφος και μου απάγγειλε κάτι αλαμπουρνέζικα, που, όπως με βεβαίωσε ήταν  
Όμηρος από το πρωτότυπο. Κατόπι κάμανε μια μεγάλη χορωδία και μας τραγούδησαν λαϊκά τραγούδια. Καμπόσοι τα κομπανιάριζαν με κάτι μακριές μπαλαλάικες που τις σήκωναν στη ράχη σταυρωτά με το ντουφέκι τους. Δεν κατάλαβα τα λόγια των τραγουδιών, μα σίγουρα θα μιλούσαν για ένα δάσος χιονισμένο, για ένα χωριό χιονισμένο, που οι μπουχαρίδες των καλυβιών του θυμιάζουνε γαλάζιον καπνό μέσα στον παγωμένον αγέρα. Ξανθιές γυναίκες με χοντρές πλεξούδες κάθουνται πίσω απ' τα κλειστά τους τζάμια, με το λευκό κούτελο ακουμπισμένο στο γυαλί. Σκουπίζουν αργά με το δάχτυλό τ' αχνισμένο τζάμι και βλέπουνε στα χαμένα, μακριά, μακριά, το ρούσικο κάμπο που δεν τελειώνει παρά στα ουρανοθέμελα. Μέσα στην απέραντη πλατωσιά, ένα  
μονοπάτι χαραγμένο στο χιόνι από τα έλκηθρα. Ένα μονοπάτι που πήρε τα παλικάρια του χωριού και τα πήγε μακριά, μακριά, πέρα από τα σταχτιά ουρανοθέμελα. Ίσως και πέρα απ' τη ζωή.*

*Οι μορφές των τραγουδιστάδων ήταν σοβαρές, τα παιδιάτικά τους τα σλάβικα  
μάτια βούρκωναν. Σαν τέλειωσαν το τραγούδι μείναμε πολλήν ώρα ακίνητοι μαζί τους, ταξιδεύοντας πάνω στα φτερά της μουσικής, που ενώνει τις καρδιές, γιατ' είναι η γλώσσα τους η πανανθρώπινη.*

*Σαν κάμαμε τις τετράδες για να φύγουμε, οι Ρούσοι βάλανε παπαρούνες μέσα  
στις μπούκες των τουφεκιών μας. Ήτανε σα μια παράξενη λιτανεία με ατσαλένιες  
λαμπάδες, που στην κορφή τους άναβε η πιο χαρούμενη φλόγα.*

*- Αντίο! Αντίο!*

*Ο πολύ νέος αξιωματικός πετά το καπέλο του, λυγερός, σχεδόν διάφανος μέσα  
στο φως.*

*- Χαίρε, λίαν, Έλληνες! Χαίρε!*

*Πόση αγάπη υπάρχει στον κόσμο! Άφθονη σαν ποτάμι που χύνεται μέσα σ' έναν  
κάμπο. Ανθισμένη σαν ένας λόφος κόκκινος από τις παπαρούνες, που σε φωνάζουνε να  
τις κόψεις. Δεν έχεις παρά να σκύψεις να τις κόψεις.*

*[πηγή: Στράτης Μυριβήλης, Η ζωή εν τάφω. Το βιβλίο του πολέμου, Βιβλιοπωλείον της «Εστίας», Αθήνα 1959, σ. 53-55]*

**4η ΔΡΑΣΤΗΡΙΟΤΗΤΑ**

**Εργασία δημιουργικότητας**

* Σε μια ταινία μυθοπλασίας οι ηθοποιοί διδάσκονται να εκτελέσουν μια προδιαγεγραμμένη δράση. Ενώ σε μια ταινία τεκμηρίωσης (ντοκιμαντέρ) ο σκηνοθέτης επιλέγει να καταγράψει αυθεντική δράση. Το ντοκιμαντέρ θεωρείται περισσότερο πιστό στην αλήθεια . Ωστόσο έχουμε ιστορικά ντοκιμαντέρ που περιέχουν δραματοποιήσεις και αναπαραστάσεις που στηρίζονται στην ιστορική έρευνα και στις πηγές. Αφού παρακολουθήσετε ένα τέτοιο ντοκιμαντέρ (<https://www.youtube.com/watch?v=jHhM-1_StJI>) να το συγκρίνετε με την ταινία συμπληρώνοντας τον παρακάτω πίνακα.

|  |  |  |
| --- | --- | --- |
|  | ΤΑΙΝΙΑ ΜΥΘΟΠΛΑΣΙΑΣ | ΝΤΟΚΙΜΑΝΤΕΡ |
| ΕΙΔΟΣ ΠΗΓΩΝ |  |  |
| ΕΚΦΡΑΣΤΙΚΑ ΜΕΣΑ |  |  |
| ΠΡΟΘΕΤΙΚΟΤΗΤΑ ΔΗΜΙΟΥΡΓΟΥ |  |  |
| ΣΧΕΣΗ ΜΕ ΠΡΑΓΜΑΤΙΚΟΤΗΤΑ |  |  |
| ΠΡΟΒΛΗΜΑΤΙΣΜΟΙ ΣΕ ΣΧΕΣΗ ΜΕ ΤΟ ΠΕΡΙΕΧΟΜΕΝΟ |  |  |